Saksalainen kirkko

Saksalainen kirkko (ruots. Tyska kyrkan) on Helsingissä, Kaartinkaupungin kaupunginosassa Unioninkadun varrella sijaitseva kirkko, joka rakennettiin vuonna 1864. Sen suunnittelivat Harald von Bosse ja C. J. von Heideken. Se on muodoltaan pitkäkirkko ja edustaa arkkitehtuuriltaan uusgotiikkaa. Kirkon peruskorjauksen yhteydessä vuonna 1897 sille rakennettiin arkkitehti Josef Stenbäckin suunnittelema torni. Kirkon sisätilat kärsivät pahoin vuonna 1958 tapahtuneessa tulipalossa. Kirkko korjattiin sen jälkeen arkkitehti O. Hanssonin suunnitelmien mukaan. Ulkoasu jäi ennalleen mutta sisätiloissa tapahtui useita muutoksia. Muun muassa teräsbetoninen sisäkatto on tämän remontin peruja. Vuosina 1997–2001 kirkossa suoritettiin suuri rakennusten kunnostus, muutos ja laajennus, jonka suunnittelivat arkkitehdit Juha Leiviskä ja Rosemarie Schnitzler. Kirkossa on vuodelta 1961 olevat 25-äänikertaiset ja 3-sormioiset mekaaniset urut, jotka on rakentanut Paul Ott. Kirkon alttaritaulu on vuodelta 1864. Sen nimi on "Ristiinnaulittu" ja sen on maalannut Theodor Fischer-Poisson. Helsinki on Saksalaisen seurakunnan keskus ja Saksalainen kirkko on sen tärkein rakennus. Kirkko on yksi Helsingin suosituimmista vihkikirkoista. Tämän taustalla lienee ulkonäön lisäksi sen sopiva koko. Se on myös paljon käytetty konserttikirkko. Saksalainen kirkko on Kirkkolain nojalla suojeltu. Kuvia Lähteet Helsingin seurakunnat (Arkistoitu – Internet Archive) Viitteet Aiheesta muualla Kuvia tai muita tiedostoja aiheesta Saksalainen kirkko Wikimedia Commonsissa Saksalainen kirkko (rakennusperintörekisteri) Kulttuuriympäristön palveluikkuna kyppi.fi. Museovirasto. Kuvia Muuka.comissa[vanhentunut linkki]